Er der ikke fundet en løsning på Danmarks fortsatte deltagelse i Europol, vil regeringen udskrive folkeafstemning. Ja tak, siger flertal i ny Megafon.

Vælger regeringen at udskrive folkeafstemning om Europol, der er EU's fælles politienhed, har den danskernes opbakning.

Det viser en ny rundspørge, som Megafon har foretaget for TV 2.

Hvis Danmark ikke har indgået en såkaldt parallelaftale med EU, der skal sikre den danske deltagelse i bekæmpelse af grænseoverskridende kriminalitet og terror, inden jul, vil regering nemlig udskrive folkeafstemning. En afstemning, hvor danskerne enten skal sige ja eller nej til det fælles europæiske politisamarbejde.

Foreligger der ikke en parallelaftale, er danskerne altså klar på at skulle til stemmeurnerne.

I Megafon-undersøgelsen svarer 61 procent af de adspurgte ’ja’ til en ny folkeafstemning om Europol. 28 procent svarer nej, mens 12 procent svarer ved ikke.

Slut med samarbejdet 2017

Efter danskerne ved en folkeafstemning 3. december sidste år sagde nej til at ændre retsforbeholdet til en tilvalgsordning, sagde man samtidig ja til at ryge ud af Europol, når reglerne for samarbejdet ændrer sig i maj 2017 – med mindre en ny såkaldt parallelaftale bliver indgået. En aftale, der på trods af forbeholdet alligevel giver Danmark afgang til samarbejdet.

Under de politiske kampagner op mod folkeafstemningen udtrykte alle partier i Folketinget klart, at man gerne vil være en del af Europol.

Indtil videre har Danmark og EU dog ikke kunne finde frem til en aftale, der sikrer Danmarks deltagelse i den europæiske politienhed. Derfor vil regeringen udskrive folkeafstemning om Europol, hvis der ikke er landet en aftale inden jul, forklarer Venstres EU-ordfører, Jan E. Jørgensen.

- Vi kan ikke bare blive ved med at vente. For så står vi udenfor, og det går ikke set med vores øjne, siger han.

Kæmper med grænseoverskridende forbrydere

Europol har hovedkontor i Haag i Holland og blev etableret i 1998. Den europæiske politienhed skal sikre, at der er et effektivt samarbejde mellem de forskellige politimyndigheder i EU's medlemslande.

En af Europols kerneopgaver er at komme grænseoverskridende kriminalitet til livs – altså forbrydelser, der foregår i flere lande. Europol arbejder især med organiseret kriminalitet, terror og større kriminelle organisationer, der opererer ud over Europa.